Korona: Tweede sterfgeval in SA | Netwerk24
Die departement van gesondheid het Sondagaand in 'n verklaring bevestig 'n tweede persoon in Suid-Afrika is dood weens die nuwe koronavirus.
Die oorledene is ´n 74-jarige man wat onlangs die Krugerwildtuin saam met sy familie besoek het. Hy het teruggekeer met griepsimptome en is op 27 Maart positief getoets vir Covid-19.
Die man was op asemhalingsmasjiene in die waakeenheid in 'n privaathospitaal in Ladysmith, KwaZulu-Natal.
"Daar is aan ons berig dat die oorledene 'n onderliggende velkankertoestand (melanoom) gehad het, wat reeds gekompliseerd was," lui die verklaring.
Die man het die volgende simptome gehad: asemhalingsnood, kortasem, hartversaking, verminderde saturasie en sy temperatuur was bo 38 °C.
Sy familie, 14 gesondheidswerkers, insluitend drie spesialiste wat in aanraking was met die oorledene, is nou in kwarantyn en word gemonitor.
Die departement betuig sy innige meegevoel met die gesin en bedank die dokters en gesondheidswerkers wat na die pasiënt omgesien het tot sy afsterwe.
Madeleine van Wyk (48) van Kaapstad se noordelike voorstede, is die eerste Suid-Afrikaner wat aan Covid-19 dood is. Sy is Vrydagoggend in die Durbanville-MediClinic oorlede.
Stand van sake in Suid-Afrika
Daar is nou 1 280 koronagevalle in Suid-Afrika, het dr. Zweli Mkhize, minister van gesondheid, Sondagaand in die verklaring aangekondig.
In Gauteng is daar 584 gevalle, in die Wes-Kaap 310, KwaZulu-Natal 167, die Vrystaat 72, Noordwes 6, Mpumalange 11, Limpopo 12, Oos-Kaap 12, Noordkaap 6, nie toegewys 100.